Up-314/00
Datum: 2000-11-15T00:00:00.000+01:00
ecli: ECLI:SI:USRS:2000:Up.314.00
vrsta: posamični akt
zadeva: ustavna pritožba
objavljeno: Neobjavljeno | 15.11.2000
dokument: US20480
akt: Ustavna pritožba A. A.
resitev: zavrženje
izrek: Ustavna pritožba A. A. se zavrže.
stavek: Ker pritožnik kljub pozivu Ustavnega sodišča v dopolnitvi ustavne pritožbe ni navedel posamičnega akta, ki ga izpodbija, in tudi ni priložil njegove kopije, Ustavno sodišče njegove ustavne pritožbe ni moglo preizkusiti. Zato je ustavno pritožbo zavrglo.
odlocitev: sklep
geslo: Nepopolna vloga in njena nedopolnitev v postavljenem roku.
podlaga: Zakon o Ustavnem sodišču (ZUstS), 54., 4. al. 1. odst. 55. čl.
datum_vloge: 2000-08-31T22:00:00.000Z
datum_odlocitve: 2000-11-14T23:00:00.000Z

# Up-314/00

15. 11. 2000

# S K L E P

Ustavno sodišče je v postopku za preizkus ustavne pritožbe A. A. iz Ž. na seji senata dne 15. novembra 2000

s k l e n i l o :

Ustavna pritožba A. A. se zavrže.

## O b r a z l o ž i t e v

Pritožnik v ustavni pritožbi z dne 31. 8. 2000 navaja, da NSZS - Nacional- socialna Zveza Slovenije (v nadaljevanju: NSZS) na volitvah ne bo mogla nastopiti kot politična stranka, čeprav je Ustavno sodišče že dne 5. 3. 1998 odločilo, da "nismo ustavnopravno sporni." Poudarja, da ima Ustavno sodišče v zadevi, o kateri je že odločalo, vso dokumentacijo, iz katere je razvidno, da se NSZS krati pravica iz 42. člena Ustave.

Uveljavlja tudi kršitev 14. člena Ustave, ker člani NSZS nimajo enakih pravic kot člani drugih političnih strank.

Ker pritožnik ni navedel posamičnega akta, ki ga izpodbija, in ga tudi ni priložil ustavni pritožbi, je bil na podlagi drugega odstavka 54. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) pozvan, naj ustavno pritožbo dopolni. Hkrati je Ustavno sodišče pritožnika tudi opozorilo, da lahko vloži ustavno pritožbo, ko so izčrpana vsa pravna sredstva. Glede na to, da se pritožnik sklicuje na odločbo Ustavnega sodišča št. Up-239/96 z dne 5. 3. 1998 (OdlUS VII, 102), s katero je odpravilo sodbo Vrhovnega sodišča in odločbo Ministrstva za notranje zadeve o zavrnitvi vpisa NSZS v register političnih strank, in vrnilo zadevo v novo odločanje Ministrstvu za notranje zadeve, je pritožnika tudi opozorilo, da je možna nova ustavna pritožba šele, ko bo postopek vpisa NSZS v register političnih strank pravnomočno končan.

Pritožnik v dopolnitvi predlaga, naj Ustavno sodišče obravnava ustavno pritožbo "še preden je zadeva dokončna", in dopolnitvi ne prilaga posamičnega akta, ki ga izpodbija.

Ker pritožnik kljub pozivu Ustavnega sodišča v dopolnitvi ustavne pritožbe ni navedel posamičnega akta, ki ga izpodbija, in tudi ni priložil njegove kopije, Ustavno sodišče njegove ustavne pritožbe ni moglo preizkusiti. Zato je ustavno pritožbo zavrglo.

Senat Ustavnega sodišča je ta sklep sprejel na podlagi četrte alinee prvega odstavka 55. člena ZUstS v sestavi: predsednica senata Milojka Modrijan ter člana dr. Janez Čebulj in Lojze Janko.

Milojka Modrijan